Hvað voru margar heimsóknir , spurningar og svör á Vísindavefnum árið 2001 ? Árið 2001 birtust á Vísindavefnum 772 svör en með þeim er svarað talsvert fleiri spurningum , líklega á bilinu 1000 - 1500 . Alls voru sendar inn um 5400 spurningar . Nokkrum hluta þeirra var þegar búið að svara og aðrar voru endurtekningar á spurningum sem þegar voru komnar . Auk þess voru sumar utan við verksvið Vísindavefsins . Áætla má að um 150.000 gestir hafi sótt Vísindavefinn heim árið 2001 , en þá er miðað við að hver gestur sé ekki talinn oftar en einu sinni á sólarhring . Gestafjöldinn á viku hefur aukist nokkuð síðan þá og búast má við að gestafjöldinn árið 2002 nái vel yfir 200.000 . Árið 2000 voru um 1185 svör birt , 5000 spurningar til viðbótar voru sendar til vefsins og fjöldi gesta var um 90.000 . Þegar þetta er skrifað í maí 2002 hafa samtals borist um 12.500 spurningar til Vísindavefsins . Birt svör eru orðin um 2300 og sú tala hækkar yfirleitt um 20 - 30 á viku . Spurningar sem bíða svars eru tæplega 4000 .